Mel Ferrer

Melchor Gaston «Mel» Ferrer (1917–2008) var en amerikansk skuespiller, regissør og filmprodusent kjent fra tv-serien Falcon Crest.

Ferrer ble født i Elberon i New Jersey. Han hadde kubansk far som var kirurg, og en mor som var et fremtredende medlem av sosieteten i Elberon. Han var bror av lege og forsker M. Irené Ferrer, som var spesialist i kardiologi, og kirurgen Jose M. Ferrer. Den fjerde i søskenflokken var Teresa (Terry) Ferrer, som var redaktør for troslivseksjonen i The New York Herald Tribune samt redaktør for utdanningstoff i Newsweek.

Ferrer medvirket i over 100 film- og tv-produksjoner gjennom karrieren. Han fikk en stjerne på Hollywood Walk of Fame i 1960.

Karriere

Film 
Ferrer filmdebuterte som skuespiller i 1947 i Flyktningen. Siden gjorde han seg spesielt bemerket i filmer som Lili (1953), Scaramouche (1952) og Krig og fred (1956). I 1956 spilte han også inn Elena and Her Men med Ingrid Bergman i den kvinnelige hovedrollen, og Jean Marais i en av de andre ledende rollene. Filmen var regissert av Jean Renoir.

På TV spilte han i serier som The Farmer's Daughter (1963–1966) og Falcon Crest (1981–1984). Han spilte rollen som Angela Channings advokat i sistnevnte. Karakteren han spilte omkom i en flyulykke midtveis i serien.

Han debuterte som regissør i 1945 med filmen A Girl of the Limberlost og har videre regissert filmer som Veien til Rio Lama (1959) og Cabriola (1965). Han var produsent på thrilleren Alliert med mørket fra 1967.

Musikk 
I filmen Lili fremførte Ferrer (via en av teaterdukkene som rollefiguren var dukkefører for) og Leslie Caron sangen Hi-Lili, Hi-Lo. Filmversjonen av denne sangen ble utgitt på plate og ble en stor platesuksess.

Bok 
I 1940 ga han ut en barnebok som bar tittelen Tito's Hats.

La Jolla Playhouse 
Sammen med Gregory Peck, Dorothy McGuire og Joseph Cotten etablerte han i 1947 La Jolla Playhouse i Los Angeles. Dette teateret ble blåst liv i igjen i 1983 som et profesjonelt, men ikke kommersielt, teater ved University of California, San Diego, og mange senere Broadway-suksesser har først blitt satt opp på La Jolla Playhouse.

Privatliv 
Ferrer var gift fem ganger, og var blant annet Audrey Hepburns første ektemann; ekteskapet mellom dem varte fra 1954 til 1968. Han var gift med Lisa Soukhotine fra 1971 og til sin død.

Ferrer døde på sin ranch i Santa Barbara, 90 år gammel.

Filmografi 
 1947 Flyktningen
 1949 Tapte grenser
 1950 Syndig uskyld
 1952 Rancho Notorious
 1952 Scaramouche
 1953 Ridderne av det runde bord
 1953 Lili
 1955 Oh… Rosalinda!!
 1956 Krig og fred
 1956 Elena og hennes menn
 1957 Og solen går sin gang
 1958 Fräulein
 1959 The World, the Flesh and the Devil
 1959 Veien til Rio Lama (regissør)
 1960 Blod og roser
 1962 Den lengste dagen
 1964 Romerrikets fall
 1964 Når Paris bobler
 1964 Sex-kanten
 1967 Alliert med mørket
 1974 W
 1975 Brannigan
 1977 Eaten Alive
 1978 Bak lukkede dører
 1978 The Return of Captain Nemo
 1979 Piken fra mørket
 1980 Eaten Alive
 1981 Lili Marleen

Referanser

Eksterne lenker 
 

Skuespillere fra USA
Personer fra Monmouth County i New Jersey